《送越帅程给事赴诏》
宋代·华镇

清华仙殿图书府，贵近东台侍从郎。宠被买臣荣遇绂，来临安石宴游乡。

下车建设先条教，暖席施为尽纪纲。鉴物净明齐上水，临机锋锐踰干将。

威棱直为摧奸宄，德惠阴知佑善良。意匠经营真有趣，轴机裁处动非常。

谨严庭讼情无失，检察民输弊已亡。坐使奸胥难用巧，默令雅俗尽知方。

淳和只有兴廉逊，肃治应无敢寇攘。莲幕终朝閒笔削，圜扉经岁绝桁杨。

精蓝振起都城美，新馆增延使者光。剪拂散材充大匠，吹嘘寒谷变春阳。

三年治最腾歌颂，千里声和协雨旸。何但编氓称五裤，已令比屋有千箱。

风流自得篇章乐，閒暇人惊日月长。彩舫有时罗绮绣，朱轓到处拥丝簧。

寻穷万壑幽深趣，踏遍千岩紫翠芳。绝唱未饶元相国，遗风独揖贺知章。

香山图画知尝预，魏阙心诚想未忘。下国可能留近侍，雄材自合在岩廊。

祥光一夜生台座，优诏平明出未央。汉殿果深思董贾，越人那久得龚黄。

丹书东下随秋雁，画鹢西征拂晓霜。不独飞章留去辙，况多扶老拥归艎。

已知子翼终难借，犹拟曹侯且缓装。送目未能看竹马，倾思惟只咏甘棠。

既当帝阙盐梅望，可恋吴门绣画堂。前席虚心方注想，据鞍壮气正康强。

七城异绩虽云远，万室苍生伫有望。蹇步有心随轨辙，梦魂终夜倚门墙。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。